Qızıl dziqa

**Qızıl dziqa** () — Ukrayna kinematoqrafiyasının inkişafındakı peşəkar nailiyyətlərə görə təqdim edilən Ukrayna milli kino mükafatı. Ukrayna Kino Akademiyası tərəfindən 2017-ci ildə təsis edilmişdir. Mükafatın ilk təqdimetmə mərasimi 20 aprel 2017-ci il tarixdə Kiyev şəhərindəki "Fairmont Grand Hotel"də baş tutmuşdur.

## Seçim
Birinci Milli Kino Mükafatı üçün filmlərin qəbulu 20 fevral 2017-ci il tarixdən 20 mart 2017-ci il tarixədək davam etmişdir. Seçim prosesində iştirak etmək üçün 1 yanvar 2016-cı il tarixdən 31 dekabr 2016-cı il tarixdək nümayiş olunmuş filmlər qəbul edilmişdir. Birinci Milli Kino Mükafatı uğrunda mübarizə aparan filmlərin tam siyahısına 54 ekran əsəri daxil edilmişdir ki, bunlardan 12-si tammetrajlı bədii, 15-i qısametrajlı bədii, 19-u sənədli və 8-i animasiya filmi olmuşdur. Ümumilikdə müsabiqəyə 76 film təqdim edilmiş, namizədlər filmlərin onlayn nüsxələrinə qapalı qeyri-kommersiya baxışı vasitəsilə müəyyən olunmuşdur.⁣

Birinci Milli Kino Mükafatının qalibləri Kino Akademiyasının bütün üzvləri tərəfindən üçmərhələli səsvermə yolu ilə seçilmişdir. Hazırda isə kino mükafatının qalibləri Ukrayna Kino Akademiyası üzvlərinin ikimərhələli səsverməsi ilə müəyyən edilir. 3 aprel 2017-ci il tarixdə Kino Akademiyasının İdarə Heyəti Birinci Milli Kino Mükafatı üçün 17 nominantdan ibarət qısa siyahını ictimaiyyətə təqdim etmişdir.

## Nominasiyaları
"Qızıl Dziqa" mükafatı 2020-ci il tarixinə olan məlumata əsasən aşağıdakı 22 kateqoriya üzrə təqdim edilmişdir:

* Ən yaxşı film
* Ən yaxşı rejissor işi (Yuri İlyenko adına mükafat)
* Baş rolda ən yaxşı kişi aktyor
* Baş rolda ən yaxşı qadın aktyor
* İkinci planda ən yaxşı kişi aktyor
* İkinci planda ən yaxşı qadın aktyor
* Ən yaxşı operator işi
* Ən yaxşı rəssam işi (ssenoqrafiya)
* Ən yaxşı ssenari
* Ən yaxşı bəstəkar
* Ən yaxşı sənədli film
* Ən yaxşı animasiya filmi
* Ən yaxşı qısametrajlı film
* Ən yaxşı qrim rəssamı (2018-ci ildən)
* Ən yaxşı geyim rəssamı (2018-ci ildən)
* Ən yaxşı səs rejissoru (2018-ci ildən)
* Ən yaxşı mahnı (2019-cu ildən)
* Ən yaxşı vizual effektlər
* Ən yaxşı montaj (2019-cu ildən)
* İlin kəşfi
* Ukrayna kinematoqrafiyasının inkişafına verilən töhfəyə görə
* Tamaşaçı rəğbəti mükafatı (2018-ci ildən)

## Simvolu
Milli Kino Mükafatının əsas rəmzi Ukrayna kinematoqrafiyasının sürətli və dayanmadan davam edən inkişafını təmsil edən "Qızıl dziqa" statuetidir. Bundan əlavə, mükafatın adı kinematoqrafçı Dziqa Vertovun yaradıcılıq irsinə ehtiramın ifadəsi kimi qəbul edilmişdir. Dziqa Vertov əsl adı David Abeloviç Kaufman olan sənətkarın təxəllüsüdür. 1896-cı il tarixdə Belostokda anadan olmuş və 1954-cü il tarixdə Moskvada vəfat etmiş D.A. Kaufman, sənədli kino sahəsində tanınmış novatorlardan biri hesab olunur. Onun 1929-cu il tarixdə çəkdiyi "Kinokameralı adam" filmi Britaniyanın "Sight & Sound" jurnalı tərəfindən bütün dövrlərin ən yaxşı sənədli filmi kimi qiymətləndirilmişdir.

Mükafatın adının müəllifi "Media Group Ukraine" şirkətinin strateji marketinq direktoru Olqa Zaxarovadır. Statuetin dizaynı ukraynalı rəssam Nazar Bilık tərəfindən hazırlanmışdır. N. Bilık "Qızıl Dziqa" rəmzini kinematoqrafiyanı təmsil edən, dinamik şəkildə fırlanan lent çərçivəsindən ibarət qızılı dördbucaqlı kimi təsvir etmişdir. Statuet formasına görə burulğan, alov və ya yeni cücərtini xatırladır ki, bu da milli kinonun inkişafını və yenilənməsini simvolizə edir.

## Mərasimlər

## İstinadlar

## Xarici keçidlər
* 
* 
* Національна кінопремія
* Регламент Другої національної кінопремії
* Регламент Третьої національної кінопремії
* Регламент Четвертої Національної кінопремії